ইবনে হাদরামি বিদ্রোহ (৬৫৯)

ইবনে হাদরামি বিদ্রোহ (৬৫৯) ছিল প্রথম ফিতনার সময় বসরায় চতুর্থ রাশিদুন খলিফা আলী ইবনে আবি তালিবের কর্তৃত্বের বিরুদ্ধে আবদুল্লাহ ইবনে আমির আল-হাদরামির নেতৃত্বে বিদ্রোহী উসমানীয় বাহিনী কর্তৃক পরিচালিত একটি সামরিক বিদ্রোহ। এটি প্রথম উমাইয়া খলিফা মুয়াবিয়ার সমর্থনে খলিফা আলির বিরুদ্ধে সংঘটিত হয়। আলিপন্থী বাহিনী বিদ্রোহীদের অবরোধ করার পর এই বিদ্রোহ ব্যর্থ হয়।

 পটভূমি 
প্রথম ফিতনার সময় বৃহত্তর সিরিয়ার দীর্ঘদিনের গভর্নর ও খলিফা আলির কর্তৃত্ব প্রত্যাখ্যানকারী মুয়াবিয়া ইবনে আবি সুফিয়ান নিজের অবস্থান সুদৃঢ় করার জন্য বিভিন্ন পদক্ষেপ গ্রহণ করেন। প্রথম ফিতনা ছিল মুসলিম ইতিহাসের প্রথম বৃহৎ গৃহযুদ্ধ, যেখানে রাজনৈতিক ও ধর্মীয় নেতৃত্ব নিয়ে তীব্র দ্বন্দ্ব দেখা দেয়। মু‘য়াবিয়া তার সিরীয় শক্তির বাইরে অন্য কাউকে নিজের সেনাবাহিনীতে অন্তর্ভুক্ত করতে অস্বীকৃতি জানান, এমনকি তারা তার পক্ষে সমর্থন প্রকাশ করলেও। তিনি তার সামরিক শক্তিকে সম্পূর্ণরূপে সিরিয়াকেন্দ্রিক রাখেন এবং বাহ্যিক উপাদান যুক্ত করে তাঁর নিয়ন্ত্রণকে ঝুঁকির মধ্যে ফেলতে চাননি। অন্যদিকে খলিফা উসমানের সমালোচকদের বিপরীতে বসরা ও কুফায় এমন লোকও ছিল, যারা আলির নেতৃত্বকে অবৈধ মনে করত এবং শেষ পর্যন্ত উমাইয়া শিবিরে যোগ দেয়। যদিও মু‘য়াবিয়া প্রথমে তাদের সেনাবাহিনীতে সরাসরি অন্তর্ভুক্ত করতে অনিচ্ছুক ছিলেন, তবুও পরে তিনি তাদের নিয়োগ দেন। তবে তিনি একটি বিচক্ষণমূলক ব্যবস্থা গ্রহণ করে এই বিচ্ছিন্ন হয়ে আসা লোকদের সিরীয় মূল বাহিনী থেকে আলাদা রাখেন। এ উদ্দেশ্যে তিনি কিন্নাসরিন অঞ্চলে গ্যারিসন নগর প্রতিষ্ঠা করেন, যা মূলত হিমস গ্যারিসনের অংশ ছিল। এই নতুন গ্যারিসন নগরগুলোতে তাদের বসবাস ও অবস্থানের ব্যবস্থা করা হয়। এছাড়াও আল-জাজিরা ও মসুলেও তারা বসতি স্থাপন করে। বিশেষ করে কুফায় খলিফা আলির শাসনের বিরোধিতা করা বানু আরকাম গোত্র মু‘য়াবিয়ার পক্ষে চলে যায় এবং তারা আল-জাজিরা অঞ্চলে গিয়ে বসতি স্থাপন করে।

 বিদ্রোহ 
আলি ইবনে আবি তালিব নবির চাচাতো ভাই আবদুল্লাহ ইবনে আব্বাসকে বসরার গভর্নর হিসেবে নিয়োগ করেন। তবে কিছু পারিপার্শ্বিক কারণে অল্প সময়ের মধ্যেই দু'জনের সম্পর্কের অবনতি ঘটে। পরবর্তীতে ইবনে আব্বাস প্রায় ছয় মিলিয়ন দিরহাম সঙ্গে নিয়ে বসরা শহর ত্যাগ করেন। আবু উবায়দারর বর্ণনায় উল্লেখ আছে যে, সাবরা ইবনে শায়মান তাঁকে প্রস্তাব দেন, যেন তিনি ওই অর্থ নিজের কাছে রেখে দেন এবং কায়স গোত্রের সামরিক সমর্থনও দেওয়ার প্রস্তাব দেন। তবে কিছুদিনের মধ্যেই আবদুল্লাহ ইবনে আব্বাস ও আলির সম্পর্ক আগেকার মতো হয়ে যায় এবং তিনি আবার বসরার গভর্নর পদে ফিরে আসেন। উটের যুদ্ধের পর কিছু সময়ের জন্য বসরা আলীর নিয়ন্ত্রণে আসে। কিন্তু পরে যখন উমাইয়ারা মিশর দখল করে, তখন মুয়াবিয়া বসরায় বিদ্রোহ উসকে দেওয়ার উদ্দেশ্যে আবদুল্লাহ ইবনে আমির হাদরামিকে দুই হাজার সৈন্যসহ সেখানে প্রেরণ করেন। এই বিদ্রোহ পরিচালনার ক্ষেত্রে বসরার বানু তামীম গোত্রের সমর্থন নেওয়া হয়, যারা উসমানিয়া দলের সঙ্গে সম্পৃক্ত ছিল। বসরার গভর্নর ইবনে আব্বাস কুফার উদ্দেশ্যে রওনা হন এবং তাঁর অনুপস্থিতিতে তাঁর প্রতিনিধি হিসেবে যিয়াদ ইবনে আবিহিকে দায়িত্বে রেখে যান। এ সময় পরিস্থিতি দ্রুত অবনতির দিকে যেতে থাকে। জিয়াদ পরিস্থিতির উত্তেজনা ও সংঘর্ষের আশঙ্কা সম্পর্কে আলিকে অবহিত করেন এবং আত্মরক্ষার জন্য বানু আযদ গোত্রের নিকট আশ্রয় গ্রহণ করেন। অন্যদিকে, আলি ইবনে আবি তালিব কুফার বানু তামিম গোত্রকে আয়ান বিন দাহিয়ার নেতৃত্বে প্রেরণ করেন, যাতে তারা আবদুল্লাহ ইবনে আমির হাদরামির বাহিনীর মোকাবিলা করতে পারে। কিন্তু আʿয়ান বিন দাহিয়া বসরায় পৌঁছানোর অল্প সময়ের মধ্যেই নিহত হন। এতে পরিস্থিতি আরো জটিল হয়ে ওঠে। এরপর আলি জারিয়া ইবনে কুদামাহকে ৫০ অতিরিক্ত সৈন্যসহ বসরায় পাঠান। জারিয়া ইবনে কুদামাহ বসরায় পৌঁছে বানু আযদ গোত্রের সহায়তার জন্য জিয়াদের প্রতি আহ্বান জানান। বানু আযদ গোত্র তার আহ্বানে সাড়া দিয়ে বসরা শহরে উপস্থিত হয় এবং তারা সম্মিলিতভাবে আবদুল্লাহ ইবনে আমির হাদরামির বাহিনীর সঙ্গে সংঘর্ষে লিপ্ত হয়। সংঘর্ষে হাদরামির বাহিনী পরাজিত হয়ে পশ্চাদপসরণ করতে বাধ্য হয় এবং তারা সাবিল আল-সাʿদীর গৃহে আশ্রয় গ্রহণ করে। পরে খলিফা আলির বাহিনী সেই গৃহে অগ্নিসংযোগ করে। এতে হাদরামির অধিকাংশ অনুসারী নিহত হয় এবং হাদরামি নিজেও এই ঘটনায় প্রাণ হারান। যারা আগুন থেকে রক্ষা পাা, তারা দুর্গে আশ্রয় নিতে চেষ্টা করে; কিন্তু সেসব দুর্গ ঘেরাও করা হয়। ফলে তারাও অবরুদ্ধ অবস্থায় পড়ে।  P. 432 

 তথ্যসূত্র 

বিষয়শ্রেণী:প্রথম ফিতনা
বিষয়শ্রেণী:৬৫৯-এ প্রতিষ্ঠিত